કેન્દ્રની નરેન્દ્ર મોદી સરકારે લીધેલા સુધારાના પગલાંની આશાએ આજે સ્ટોક માર્કેટના સૂચકઆંકો સેન્સેક્સ અને નિફ્ટીમાં તેજી જોવા મળી હતી . જેના કારણે આજે સેન્સેક્સ અને નિફ્ટી લાઇફટાઇમ સર્વોચ્ચ સપાટીએ પહોંચ્યા હતા . મહત્વની બાબત એ છે કે આજે યુએસ ફેડરલના QE3 પ્રોગ્રામને સંપૂર્ણ રીતે પાછો ખેંચવાની પ્રક્રિયા પૂર્ણ થઇ હોવા છતાં ભારતીય માર્કેટમાં તેજી જોવા મળી હતી . આજે સેન્સેક્સ 248 પોઇન્ટ વધીને 27,346ની સપાટીએ જ્યારે નિફ્ટી 78 પોઇન્ટ વધીને બંધ રહ્યો હતો . આજે જે સ્ટોક્સમાં તેજીનો પવન જોવા મળ્યો હતો તેમાં ઇન્ફોસિસ , ટીસીએસ , એચસીએલ ટેક અને વિપ્રોનો સમાવેશ થાય છે . જો કે સૌથી વધારે ઉછાળો ટેક મહિન્દ્રાના શેર્સમાં જોવા મળ્યો હતો . ખાનગી ક્ષેત્રની બેંકોના સ્ટોક્સ જેમ કે ઇન્ડુસઇન્ડ બેંક , યસ બેંક અને આઇસીઆઇસીઆઇ બેંકના શેર્સમાં પણ તેજી જોવા મળી હતી . તેના શેર્સ એનએસસીમાં ટોચના ગેઇનર્સ રહ્યા હતા . સરકારે રિયલ્ટી સેક્ટર્સમાં એફડીઆઇ માટેના નિયમોમાં ઢીલ આપતા રિયલ્ટી સેક્ટર્સના સ્ટોક્સ જેવા કે ડીએલએફ , એચડીઆઇએલ અને યુનિટેકમાં પણ તેજી જોવા મળી હતી . છેલ્લા ઘણા દિવસોથી મંદીનું મોઢું જોઇ રહેલા જિંદાલ સ્ટીલના સ્ટોક્સમાં પણ તેજી જોવા મળી હતી .